25.7.2022.
HR
Službeni list Europske unije
L 196/5
(22)
U članku 2. točki 17.
Uredbe (EU) 2019/2088 održivo ulaganje je definirano kao ulaganje u ekonomsku djelatnost kojom se doprinosi ostvarenju okolišnih ili socijalnih ciljeva ili ulaganje u ljudski kapital ili gospodarski ili socijalno ugrožene zajednice, pod uvjetom da se takvim ulaganjima ne nanosi bitna šteta kojem od tih ciljeva i da društva u koja se ulaže slijede prakse dobrog upravljanja.
Načelo „ne nanosi bitnu štetu” osobito je važno za financijske proizvode koji za cilj imaju održivo ulaganje jer je njihov cilj usklađenosti s tim načelom nužan kriterij na temelju kojeg se procjenjuje je li ulaganjem ostvaren cilj održivog ulaganja.
To je načelo međutim relevantno i za financijske proizvode koji promiču okolišna ili socijalna obilježja ako se koriste za održiva ulaganja jer bi sudionici na financijskim tržištima trebali objaviti udio izvršenih održivih ulaganja.
Sudionici na financijskim tržištima koji stavljaju na raspolaganje financijske proizvode koji promiču okolišna ili socijalna obilježja i koji djelomično čine održiva ulaganja ili financijske proizvode koji za cilj imaju održivo ulaganje trebali bi stoga objaviti informacije koje se odnose na načelo „ne nanosi bitnu štetu”.
Načelo „ne nanosi bitnu štetu” povezano je s objavama informacija o glavnim štetnim učincima odluka o ulaganju na čimbenike održivosti.
Zato bi u objavama informacija o financijskim proizvodima o načelu „ne nanosi bitnu štetu” trebalo objasniti kako se vodilo računa o pokazateljima štetnih učinaka.
Osim toga, budući da su te objave blisko povezane s Uredbom (EU) 2020/852 Europskog parlamenta i Vijeća (4), primjereno je propisati dodatne informacije o usklađenosti ulaganja s minimalnim zaštitnim mjerama iz te uredbe.
(23)
Da bi krajnji ulagatelji mogli bolje razumjeti ponuđene strategije ulaganja, sudionici na financijskim tržištima trebali bi objave informacija o održivosti na internetskim stranicama iskoristiti za detaljniju obradu tema koje su sažeto objavljene u predugovornoj dokumentaciji i navesti dodatne informacije relevantne za krajnje ulagatelje.
Prije zaključenja ugovora sudionici na financijskim tržištima trebali bi obavijestiti krajnje ulagatelje o činjenici da se detaljnije informacije o proizvodu mogu pronaći na određenoj internetskoj stranici i dati im poveznicu na te informacije.
(24)
Objave o informacijama o proizvodima na internetskim stranicama trebale bi sadržavati dodatne detalje o strategiji ulaganja primijenjenoj za dotični financijski proizvod, uključujući politiku za procjenu dobrog upravljanja u društvima u koja se ulaže, te metodologije na temelju kojih je mjereno ostvaruje li financijski proizvod okolišna ili socijalna obilježja ili cilj održivog ulaganja.
Osim toga, sudionici na financijskim tržištima trebali bi na svojim internetskim stranicama objaviti jasan, sažet i razumljiv sažetak informacija uvrštenih u periodične izvještaje.
(25)
Što se tiče sadržaja informacija u periodičnim objavama propisanima člankom 11.
Uredbe (EU) 2019/2088, sudionici na financijskim tržištima trebali bi objaviti minimalan skup standardiziranih i usporedivih kvantitativnih i kvalitativnih pokazatelja o tome kako svaki financijski proizvod ostvaruje okolišna ili socijalna obilježja koja promiče ili cilj održivog ulaganja koji nastoji ostvariti.
Ti bi pokazatelji trebali biti relevantni za strukturu i strategiju ulaganja financijskog proizvoda kako je opisano u predugovornim informacijama o financijskom proizvodu.
Da bi se osigurala usklađenost predugovornih i periodičnih objava, sudionici na financijskim tržištima trebali bi u svojim periodičnim objavama osobito iskazati specifične pokazatelje održivosti navedene u predugovornim informacijama i koji su korišteni za mjerenje ostvarenja okolišnih ili socijalnih obilježja i cilja održivog ulaganja.
(26)
Krajnjim ulagateljima treba omogućiti jasan pregled ulaganja financijskog proizvoda.
Sudionici na financijskim tržištima trebali bi stoga u periodične izvještaje propisane člankom 11.
Uredbe (EU) 2019/2088 uvrstiti informacije o učincima 15 najuspješnijih ulaganja financijskog proizvoda.
Ta najuspješnija ulaganja trebalo bi odabrati na temelju obračuna ulaganja za najveći udio ulaganja u referentnom razdoblju, pri čemu se obračuni provode u odgovarajućim intervalima kako bi bili reprezentativni za to referentno razdoblje.
Međutim, ako je pola ukupnih ulaganja financijskog proizvoda manje od 15 ulaganja, sudionici na financijskim tržištima trebali bi dostaviti informacije samo o tim ulaganjima.
Osim toga, da bi se osigurala adekvatna usporedivost tijekom vremena, sudionici na financijskim tržištima trebali bi objavljivati povijesnu godišnju usporedbu svojih izvještaja za barem pet prethodnih referentnih razdoblja, pod uvjetom da su dostupni izvještaji za ta referentna razdoblja.
(4) Uredba (EU) 2020/852 Europskog parlamenta i Vijeća od 18. lipnja 2020.
o uspostavi okvira za olakšavanje održivih ulaganja i izmjeni Uredbe (EU) 2019/2088 (SL L 198, 22.6.2020., str. 13.).